ย้าย 21 ตร. ขู่ผบช.คิวต่อไป สมยศฉุน (ชมคลิป)
เรียกภาค 7 เฉ่ง 2 คดีฉาว ล่าช้า โยงบ่อนพนัน,ผบ.ตร.ว้ากเพ้ยเรียกตำรวจภาค 7 เฉ่งทั้งภาค ตั้งแต่ ผบช.ยัน ผกก. หลังย้ายตำรวจกราวรูด 21 นาย ตั้งแต่ผู้การนครปฐม ผู้การ กองสืบภาค 7 ไปถึง 5 เสือโรงพักเมืองนครปฐม ไม่เว้นแม้แต่หลานชาย ผกก. 5 กองปราบฯ เหตุจาก 2 คดีฆ่า ในพื้นที่อย่างอุกอาจ และมีต้นตอมาจากสถานบริการและบ่อนการพนัน คดีแรก ตำรวจสันติบาลถูกยิงเสียชีวิต คดีที่ 2 นักพนันถูกยิงตายหน้าบ่อน สั่ง จักรทิพย์ ชัยจินดา ขนชุดสืบสวนพิเศษคลี่คลาย ระบุย้ายผู้การต่ำไป คราวหน้าต้องเรียกผู้บัญชาการมานั่ง ศปก.ตร.,ผบ.ตร.นอตหลุด เรียกตำรวจทั้งภาค 7 มาว้าก เปิดเผยขึ้นเมื่อเวลา 11.00 น. วันที่ 25 พ.ค. ที่สำนักงานตำรวจแห่งชาติ โดยมีรายงานเมื่อกลางดึกวันที่ 24 พ.ค.ว่า พล.ต.อ.สมยศ พุ่มพันธุ์ม่วง ผบ.ตร.มีคำสั่ง ตร.ที่ 293/2558 ให้ พล.ต.ต.พจน์ บุญมาภาคย์ ผบก.ภ.จ.นครปฐม พล.ต.ต.ประภากร ริ้วทอง ผบก.สส.ภ.7 พ.ต.อ.รัตนะ ปาลจันทร์ รอง ผบก.ภ.จ.นครปฐม พ.ต.อ.ไพฑูรย์ พิทักษ์ธรรม ผกก.สภ.เมืองนครปฐม พ.ต.อ.อุดม เปี่ยมศักดิ์ ผกก.สส.ภ.จ.นครปฐม พ.ต.ท.สุธี วรรณสูต รอง ผกก.ป.สภ.เมืองนครปฐม พ.ต.ท.ภูวดิท คงเพ็ชร รอง ผกก.สส.สภ.เมืองนครปฐม พ.ต.ท.ครุพงษ์ แก้วสะอาด สวป.สภ.เมืองนครปฐม พ.ต.ท.ภาณุทัต เหลืองสัจจกุล สว.ส.สภ.เมืองนครปฐม พล.ต.ต.ทวิพงศ์ พงษ์สูงเนิน ผบก.ส.3 และ พ.ต.อ.ภูมินทร์ พุ่มพันธุ์ม่วง ผกก.5 บก.ป.ไปปฏิบัติราชการที่ ศปก.ตร โดยขาดจากตำแหน่งเดิม จนกว่าจะมีคำสั่งเปลี่ยนแปลง และให้ผู้บังคับบัญชาต้นสังกัดพิจารณาสั่งให้ข้าราชการตำรวจในสังกัดไปรักษาราชการแทนในตำแหน่งดังกล่าวได้ตามความเหมาะสม ทั้งนี้ ตั้งแต่วันที่ 25 พ.ค. เป็นต้นไป ด้วยในช่วงที่ผ่านมา มีเหตุอุกฉกรรจ์สะเทือนขวัญเกิดขึ้นในพื้นที่ จ.นครปฐมหลายครั้ง โดยเฉพาะวันที่ 10 พ.ค. และวันที่ 19 พ.ค.,พล.ต.อ.สมยศกล่าวถึงการโยกย้ายกราวรูดว่า ใน บช.ภ. 7 โดยเฉพาะพื้นที่ จ.นครปฐม และใกล้เคียง มีอาชญากรรมรุนแรงสะเทือนขวัญขึ้นบ่อย มีการจับกุมคดีต่างๆ โดยหน่วยงานภายนอกหรือฝ่ายปกครอง ทำให้เห็นว่าตำรวจในพื้นที่ จ.นครปฐม และ บช.ภ.7 ที่มีส่วนรับผิดชอบ ไม่ปฏิบัติหน้าที่อย่างเคร่งครัด อาจจะปล่อยปละละเลยหรือหย่อนยาน ไม่ทำตามนโยบายที่มอบไว้ เพื่อให้คดีต่างๆที่เกิดขึ้นถูกคลี่คลาย จึงออกคำสั่งให้เจ้าหน้าที่ตำรวจมีส่วนรับผิดชอบในพื้นที่มาช่วยราชการชั่วคราว พร้อมส่งชุดสืบสวนพิเศษนำโดย พล.ต.อ.จักรทิพย์ ชัยจินดา รอง ผบ.ตร.เป็นหัวหน้า ลงพื้นที่คลี่คลายคดีสำคัญที่เกิดขึ้นใน จ.นครปฐม เมื่อไม่นานมานี้ แก๊งเด็กแว้นยิงคนตายต่อหน้าญาติพี่น้อง ไม่สามารถจับกุมได้ จนต้องส่งชุดสืบสวนของตนไปจึงจับกุมผู้ต้องหาได้ และเมื่ออาทิตย์ที่ผ่านมาเกิดเหตุยิงกันจนตำรวจสันติบาลเสียชีวิต 1 ราย รวมถึงประชาชนอีกหลายคนบาดเจ็บ สุดท้ายเมื่อ 2 วันก่อน มีคดียิงกันเกิดขึ้นเป็นเหตุให้มีผู้เสียชีวิต จากการสืบสวนของตน และข้อมูลจากประชาชนในพื้นที่ที่ได้รับแจ้งว่า เกิดจากการโกงหรือการหักหลังกันในการเล่นการพนัน แสดงให้เห็นว่าใน จ.นครปฐม มีบ่อนการพนัน จึงเกิดมีการทะเลาะวิวาทถึงขั้นยิงกันเสียชีวิต,ผบ.ตร.กล่าวต่อว่า เคยบอก พล.ต.ท.วีระพงษ์ ชื่นภักดี ผบช.ภ.7 พร้อมกำชับ พล.ต.ต.พจน์ บุญมาภาคย์ ผบก.ภ.จ.นครปฐม ว่า มีบ่อนการพนัน ลักลอบเล่นวิ่งวนเวียนอยู่ในหลายพื้นที่ เช่น กาญจนบุรี สุพรรณบุรี ประจวบคีรีขันธ์ เพชรบุรี โดยเฉพาะที่ จ.นครปฐม เป็นหลัก ได้พยายามสื่อและบอกตำรวจในพื้นที่มาโดยตลอดให้สืบสวนจับกุมไม่ต้องเกรงใจหรือเห็นแก่หน้าใคร แต่ไม่ดำเนินการจนกระทั่งเกิดเหตุรุนแรงมีการยิงกันตาย เข้าใจว่าเป็นบริเวณใกล้ๆกับบ่อนการพนัน สาเหตุเกิดจากการโกงหรือหักหลังกันในวงพนัน ถึงแม้ขณะนี้มีผู้ต้องหาเข้ามอบตัวรับสารภาพเป็นผู้ลงมือยิง แต่ยังไม่ปักใจเชื่อ เพราะทุกครั้งที่ยิงกันหรือขับรถชนใครเสียชีวิต สุดท้ายมักจะมีคนใกล้ชิดเสนอตัวมารับโทษ รับผิดแทนนาย เพราะฉะนั้น ต้องส่งชุดสืบสวนพิเศษลงไปคลี่คลายให้ลึกลงไปว่าจริงๆแล้วผู้ต้องหาที่มามอบตัว เป็นผู้ต้องหาตัวจริงหรือสมอ้าง,พล.ต.อ.สมยศกล่าวต่อว่า การโยกย้ายหรือ ช่วยราชการจะต้องส่งจเรเจ้าของพื้นที่ลงไปสอบสวนหาข้อเท็จจริง ต้องดูว่าเจ้าของพื้นที่ปล่อยปละละเลยหรือหย่อนยานในการปฏิบัติหน้าที่ หรือเข้าไปมีส่วนเกี่ยวข้องหรือสนับสนุนที่มีผลประโยชน์ร่วม ถ้ามีหลักฐานชัดเจน จะอนุมัติย้ายออกนอกพื้นที่ทันทีพร้อมสอบสวนทางวินัย แต่ทั้งนี้ ต้องให้ความ เป็นธรรมเมื่อสอบสวนแล้วจเรสรุปว่า บุคคลนั้นไม่น่าจะมีส่วนเกี่ยวข้อง แต่อาจเกิดจากความยากลำบากในการเข้าจับกุม หรืออาจจะปล่อยปละละเลย คิดไม่ถึงว่ามีสิ่งเหล่านี้เกิดขึ้น ตรงนี้ต้องพิจารณาว่ามีความผิดถึงขั้นไหน ถ้าไม่ผิดจะคืนความชอบธรรมให้ แต่สิ่งที่เกิดขึ้นจะเป็นข้อมูลในการแต่งตั้งโยกย้ายในคราวต่อไป และจะดูต่อว่าผู้บังคับบัญชามีศักยภาพเพียงพอที่จะรับมือหรือปฏิบัติหน้าที่ในจังหวัดที่มีปัญหาหรืออุปสรรคมากๆหรือไม่ ตรงนี้จะเป็นข้อมูลที่ระดับผู้บังคับบัญชาระดับ ตร.ต้องเก็บไว้ แล้วนำมาเป็นส่วนประกอบ เป็นข้อมูลในการแต่งตั้งโยกย้ายในคราวต่อไป,ผมสั่งให้ ผกก.ขึ้นมาจนถึง ผบช.มาประชุมที่สำนักงานตำรวจแห่งชาติ ผมต้องการที่จะพูด ต้องการที่จะทำความเข้าใจ หรือต้องการที่จะบอกนโยบายกับผู้ใต้บังคับบัญชาว่า เขาควรจะต้องปฏิบัติตัวปฏิบัติตนอย่างไร ไม่เพียงแต่ตำรวจในพื้นที่เท่านั้น ที่จะต้องทำตามคำสั่งที่ 234/2558 จะเห็นว่าคำสั่งที่ออกไป ตำรวจพื้นที่ ตำรวจกองสืบ สืบจังหวัด สืบภาค แม้กระทั่งผู้กำกับการกองปราบ หลานชายผมเอง เมื่ออยู่ในคำสั่ง 234 ต้องรับผิดชอบ ผมไม่มีละเว้น ไม่มีลูบหน้าปะจมูก อย่างที่ที่ผมเคยพูดไว้ว่า ถ้าทำผิดต้องยอมรับผิด ถ้าทำไม่ดี ต้องยอมรับว่าทำไม่ดี ไม่ใช่ว่านามสกุลพุ่มพันธุ์ม่วงแล้วจะได้รับข้อยกเว้น คนอย่างผม ไม่มีข้อยกเว้น ทำให้เห็นกันจะจะว่า เมื่อคุณมีหน้าที่รับผิดชอบ คุณต้องทำ คุณจะมาบอกว่าเป็นลูกคนนั้นเป็นหลานคนนี้ เป็นน้องคนนั้น ไม่มีในยุคผม ไม่มีการยกเว้น แล้วไม่ต้องมีใครโทร.มาขอผมด้วย มีคนพยายามโทร.มาขอผมว่า เขาเกี่ยวไหม พยายามอธิบาย จะเกี่ยวไม่เกี่ยวผมเป็นคนตัดสินใจเอง ไม่ต้องมาสอนผม ผมโตแล้ว หลายคนพูดว่าทุกคำสั่งผมเอาตำรวจมาช่วยราชการเยอะแยะ ไม่มีคนทำงาน ไม่เป็นไรครับ ผู้การมา รองผู้การอยากจะรักษาราชการแทนจะตายไป เอาผู้การช่วยราชการ แล้วแต่งตั้งรองผู้การรักษาราชการแทน เขาอยากมากันอยู่แล้ว ที่ผ่านมาผมให้สิทธิ์ผู้บัญชาการ ผมไม่เคยส่งใครลงไป คุณเป็นผู้บัญชาการ คุณคิดว่าใครทำงานให้คุณได้ เพราะถ้าคุณเลือกมาแล้วไม่ดีอีก ผมอาจจะเรียกผู้บัญชาการมานั่งคุยกับผมที่ ศปก.ตร.อยากลองเหมือนกันว่าจะเอาผู้บัญชาการมาได้หรือไม่ได้ พล.ต.อ.สมยศกล่าว,ผบ.ตร.กล่าวต่อว่า บช.ภ. 7 ถือเป็น บช.ภ.แรกที่ถูกเรียก ไม่ได้เรียกมาทีละคน เรียกมาทั้งภาค ให้รับรู้ทั่วกันว่าตนเอาจริง และถ้ายังเป็นอย่างนี้อยู่ระดับผู้การต่ำไปแล้ว ส่งสัญญาณแรงอย่างนี้เลย ผบก.ส.3 ที่จริงก็ไม่เกี่ยวข้อง แต่ลูกน้องถูกยิงตายไม่รายงานตน ก็ต้องถามว่า ทำอย่างนี้ถูกไหม เป็นเจ้านายเมื่อลูกน้องถูกยิงตาย ต้องไปดูว่าถูกยิงตายในหน้าที่หรือไม่ มีสิทธิประโยชน์อะไรบ้างที่ต้องได้รับหรือไม่ ตนไม่รู้เรื่อง ไม่ดูแลผู้ใต้บังคับบัญชาสุดท้ายก็มาด่าตน ไม่รายงาน ตนรับไม่ได้ ดูเหมือนออกง่ายสำหรับคำสั่งช่วยราชการ แต่ตนเชื่อว่าตัดสินใจถูก ทำในสิ่งที่ถูกต้อง เชื่อว่าคนตัดสินตนต้องเป็นประชาชนตัดสินว่า ตนทำถูกหรือทำผิด,ต่อจากนั้นเวลา 13.30 น. พล.ต.อ.สมยศ ได้เชิญข้าราชการตำรวจในสังกัด บช.ภ.7 ตั้งแต่ระดับ ผกก.ถึง ผบช.เข้าประชุมที่ห้องประชุมศรียานนท์ สำนักงานตำรวจแห่งชาติ ใช้เวลาประมาณ 1 ชม.เสร็จสิ้น ส่วนความเคลื่อนไหวที่ บช.ภ.7 จ.นครปฐม ช่วงเช้าวันเดียวกัน พล.ต.ท.วีรพงษ์ ชื่นภักดี ผบช.ภ.7 มีคำสั่งแต่งตั้ง พล.ต.ต.สุรชัย ควรเตชะคุปต์ รอง ผบช.ภ.7 รักษาการในตำแหน่ง ผบก.ภ.จ.นครปฐม และ พล.ต.ต.สุทธิพงษ์ วงษ์ปิ่น รอง ผบช.ภ.7 รักษาการในตำแหน่ง ผบก.สส.ภ.7 จนกว่าจะมีคำสั่งเปลี่ยนแปลง,ต่อมาเวลา 14.00 น. ที่ บก.สส.บช.ภ.7 จ.นครปฐม พล.ต.อ.จักรทิพย์ ชัยจินดา รอง ผบ.ตร.หัวหน้าชุดสืบสวนคดีสำคัญของ ผบ.ตร.เข้าประชุมเพื่อติดตาม 2 คดีสำคัญตามที่ ผบ.ตร.มอบหมาย มี พล.ต.ท.ชัยวัฒน์ เกตุวรชัย ผบช.ส. พล.ต.ต.รณศิลป์ ภู่สาระ รอง ผบช.สยศ.ตร. พล.ต.ต.คัชชา ธาตุศาสตร์ ผบก.กองกิจการพิเศษ สตช. พล.ต.ต.สุรชัย ควรเดชะคุปต์ รอง ผบช.ภ.7 พล.ต.ต.สุทธิพงษ์ วงษ์ปิ่น รอง ผบช.ภ.7 พ.ต.อ.สมชาย รักเสนาะ รอง ผบก.กสส.ภ.7 พ.ต.อ.วิโรจน์ เหมือนแท้ ผกก.อก.กสส.ภ.7 พ.ต.อ.อนุพันธ์ จันทร์พฤกษ์ รอง ผบก.ภ.จ.นครปฐม และนายชาติชาย อุทัยพันธ์ ผวจ.นครปฐม เข้าร่วมประชุมด้วย ใช้เวลาประชุมกว่า 2 ชม.,พล.ต.อ.จักรทิพย์เผยหลังประชุมเสร็จสิ้นว่า ได้รับคำสั่งจาก ผบ.ตร.ให้เร่งรัดสอบสวนจับกุมคนร้ายคดีสำคัญ 2 คดี คดีแรกเป็นคดีที่ 2 คนร้ายขี่ จยย.ประกบยิงนายปิยะศักดิ์ เตียนสำรวย อายุ 28 ปี พ่อค้าขายกระเป๋าแฟชั่นที่ตลาดซอย 2 เขตเทศบาลนครนครปฐม เสียชีวิตขณะขับรถยนต์เก๋งฮอนด้า ซีวิค สีเทา ทะเบียน 3 กค 2821 กรุงเทพมหานคร กลับที่พัก หลังออกจากสถานบันเทิงแห่งหนึ่ง ภายในรถมีคนนั่งโดยสารมาอีก 6 คน หนึ่งในนั้นมี ส.ต.ต.สหชาติ ถึงสุข อายุ 21 ปี สังกัด ตร.สันติบาล ได้ลาพักร้อนจากต้นสังกัดถูกยิงบาดเจ็บ เสียชีวิตในเวลาต่อมา และยังมีผู้บาดเจ็บสาหัสอีก 3 คน เหตุดังกล่าวเกิดขึ้นเมื่อเวลา 03.15 น.วันที่ 10 พ.ค.58 โดยการดำเนินการทางด้านคดี และสอบสวนล่าช้า ผู้ต้องหามี 2 คน ยังจับกุมไม่ได้คือนายน้อย (นามสมมติ) อายุ 16 ปี อีกคนคือนายกษิดิ์เดช จ้างอีจาง อายุ 24 ปี อยู่บ้านเลขที่ 10/2 หมู่ 2 ต.หนองปากโลง อ.เมืองนครปฐม เบื้องต้นทราบว่าทั้งคู่ยังวนเวียนอยู่ในพื้นที่,รอง ผบ.ตร.กล่าวต่อว่า ส่วนอีกเรื่องหนึ่งคือคดียิงนายสมศักดิ์ แสงทอง อายุ 29 ปี เสียชีวิตหน้าบ่อนการพนันหลังตลาดตั้งเซียฮวด เมื่อเวลา 22.30 น. วันที่ 19 พ.ค.58 คดีนี้ผู้ต้องหาที่เป็นมือปืนชิงเข้ามอบตัวกับ ตร.ก่อน อาจต้องขยายผลไปถึงต้นตอของเรื่องการถูกสังหาร เท่าที่รับรายงานเป็นเรื่องของการโกงการพนันในท้องที่อื่น ต้องดูการสอบสวนของตำรวจด้วยว่าไปถึงไหน ในส่วนของการโยกย้ายนั้นตนไม่ทราบว่ามาจากเรื่องใด ได้รับคำสั่งเพียงแค่มาเร่งรัดและสอบสวนในการจับกุมคนร้าย โดยนำทีมของ ผบ.ตร. มาร่วมประสานงานเพื่อจับกุมให้เร็วขึ้น มีการบูรณาการหลายหน่วย เพื่อเร่งติดตามคนร้ายก่อเหตุยิงมาดำเนินคดีให้ได้โดยเร็ว ส่วนคดียิงเซียนพนันนั้น ต้องดูสำนวนเพราะผู้ต้องหามอบตัวแล้ว ต้องหาหลักฐานให้ชัดเจนเพื่อจะได้ดิ้นไม่หลุด ถึงแม้ผู้ต้องหาไม่ให้การใดๆก็ตาม แต่พยานที่เห็นเหตุการณ์มีหลายคน น่าจะมัดตัวไม่ให้หลุดได้,ค่ำวันเดียวกัน พล.ต.อ.สมยศ พุ่มพันธุ์ม่วง ผบ.ตร. มีคำสั่ง ตร. ที่ 295/2558 ให้ข้าราชการตำรวจไปปฏิบัติราชการ (เพิ่มเติม) โดยในคำสั่งดังกล่าวระบุว่า ตามคำสั่ง ตร. ที่ 293/2558 ลงวันที่ 24 พ.ค. 58 เรื่องให้ข้าราชการตำรวจ 11 นาย ไปปฏิบัติราชการที่ศูนย์ปฏิบัติการสำนักงานตำรวจแห่งชาติ (ศปก.ตร.) เพื่อให้การปฏิบัติราชการของสำนักงานตำรวจแห่งชาติ เป็นไปด้วยความเรียบร้อยและมีประสิทธิภาพ จึงให้ข้าราชการตำรวจไปปฏิบัติราชการที่ ศปก.ตร. เพิ่มเติมจากคำสั่งดังกล่าวข้างต้น 8 นาย สังกัด บช.ภ.7 คือ 1.พ.ต.อ.ไตรวิช น้ำทองไทย รอง ผบก.สส.บช.ภ.7 2.พ.ต.อ.ปรีดา อิ่มเจริญ ผกก.สส. 1 บก.สส.บช.ภ.7 3.พ.ต.ท.สำราญ กลั่นมา รอง ผกก.สส.1 บก.สส.บช.ภ.7 4.พ.ต.ท.ปรีชา ทิมหอม รอง ผกก.สส.บก.ภ.จ.นครปฐม 5.พ.ต.ต.ณรงค์ คุ้มไพร สว.กก.สส. 1 บก. สส.บช.ภ.7 6.พ.ต.ท.ยงลิต ศุภผล สว.กก.สส.บก.ภ. จ.นครปฐม 7.พ.ต.ท.อัมพร ลิ้มประสาท สว.กก.สส.บก.ภ.จ.นครปฐม 8.ร.ต.อ.สักกะ ศรีฟ้า สว.กก.สส.บก.ภ.จ.นครปฐม และสังกัด บก.ป. อีก 2 นาย คือ 1. พ.ต.ท.วิรัชชาญ ขุนชัยแก้ว รอง ผกก.5 บก.ป. 2.พ.ต.ท.ต่อวงศ์ พิทักษ์โกศล สว.กก.5 บก.ป.โดยให้ขาดจากตำแหน่งเดิม เพื่อปฏิบัติหน้าที่ตามที่ผู้บัญชาการตำรวจแห่งชาติมอบหมาย จนกว่าจะมีคำสั่งเปลี่ยนแปลง และให้ผู้บังคับบัญชาต้นสังกัดพิจารณาสั่งให้ข้าราชการตำรวจในสังกัดไปรักษา ราชการแทนในตำแหน่งดังกล่าว ทั้งนี้ ตั้งแต่วันที่ 26 พ.ค. โดยให้ไปรายงานตัวที่ ศปก.ตร. ก่อนเวลา 12.00 น. ของวันดังกล่าว
 เหตุจาก 2 คดีฆ่า ในพื้นที่อย่างอุกอาจ และมีต้นตอมาจากสถานบริการและบ่อนการพนัน คดีแรก ตำรวจสันติบาลถูกยิงเสียชีวิต คดีที่ 2 นักพนันถูกยิงตายหน้าบ่อน สั่ง จักรทิพย์ ชัยจินดา ขนชุดสืบสวนพิเศษคลี่คลาย
ข่าวหน้า1,ข่าว,แต่งตั้ง,โยกย้าย,นครปฐม,โรงพักนครปฐม,บ่อนการพนัน,สถานบริการ,สมยศ พุ่มพันธุ์ม่วง,อาชญากรรมรุนแรง,คดีสะเทือนขวัญ